[{"text_idx": "#000000", "text": "IT o\u0303ppimine \u2013 eelto\u0308o\u0308 ja 1. semester"}, {"text_idx": "#000001", "text": "Hakkasin 2020.a. septembris o\u0303ppima progemist. Alustasin Tallinna Tehnikau\u0308likooli IT Kolledz\u030ci bakao\u0303ppes IT su\u0308steemide arenduse tudengina. Et mitmed so\u0303brad on ku\u0308sinud, et mis keskealist vo\u0303ib koolis kohata, siis otsustasin peegeldada oma esimese semestri kogemust ja mo\u0303ningaid koomilisi intsidente, mis sellega on kaasnenud."}, {"text_idx": "#000002", "text": "Alltoodu on isiklik peegeldus. See pole mo\u0303eldud kellelegi otseseks soovituseks, pigem iseendale meenutuseks ja vo\u0303ib-olla kui keegi teine kaalub midagi sarnast \u2013 a\u0308kki mo\u0303tteaineks."}, {"text_idx": "#000003", "text": "Kokkuvo\u0303te: olen oma esimese semestriga Taltech su\u0308steemiarenduses valdavalt rahul."}, {"text_idx": "#000004", "text": "Hea on see, et on olnud vo\u0303imalust o\u0303ppida programmeerimist va\u0308ga rakenduslikult. Enamikest ainetest on vahetu kasu \u2013 olen saanud teha koduto\u0308id, mida enda igapa\u0308evato\u0308o\u0308ga vahetult siduda. Imestama paneb mo\u0303nede o\u0303ppejo\u0303udude pu\u0308hendumus \u2013 mo\u0303nel sissejuhataval kursusel on 500 tudengit, aga suudetakse isiklikult ja empaatiliselt tagasisidet anda.Head on ka mo\u0303ned u\u0308ldised tudengi staatusega kaasnevad aspektid: u\u0308likooli poolt tuleb tasuta kaasa hulganisti vinget tarkvara. Samuti on teatripiletid poole hinnaga \u2013 mitte et koroona-aastal sellest eriti kasu oleks olnud. \ud83d\ude42Arenguruumi on ka \u2013 kuigi la\u0308ksin formaalselt kooli o\u0303ppima selleks, et teha tiimito\u0308o\u0308d, siis Taltechis no\u0303utakse enamasti ainult individuaalset panust: \u201cMeil on plagiaadikontroll \u2013 mitte mingil juhul ei tu\u0308hi u\u0308ksteisele oma koodi na\u0308idata!\u201d \ud83d\ude42Jah, ma\u0308rkimisva\u0308a\u0308rne osa inseneri to\u0308o\u0308st on individuaalne. Aga u\u0308ha enam oodatakse arendajatelt tiimito\u0308o\u0308d. Saab juurutada paarisprogrammeerimist, probleemide lahendamist tiimides, tunnustada u\u0308ksteise abistamise ja kaasamo\u0303tlemise eest.Parem vo\u0303iks olla ka mahaja\u0308a\u0308jate aitamine. Enamik kursuseid on rohkearvulised. Ja enamikel juhtudel kukub ca 1/3 enne lo\u0303ppu va\u0308lja. Niisiis \u2013 mida teha?"}, {"text_idx": "#000005", "text": "Online kursused \u2013 Harvardi CS50"}, {"text_idx": "#000006", "text": "Alustuseks paar so\u0303na o\u0303pingute taasalustamisele eelnenust. Aasta tagasi otsustasin, et soovin IT vallas teadmisi ta\u0308iendada, misto\u0303ttu hakkasin vo\u0303imalusi kaardistama. Esialgu ei mo\u0303elnud u\u0308ldse \u201cformaalse haridussu\u0308steemi\u201d peale. Selle asemel lappasin la\u0308bi hulga veebikursuseid \u2013 MOOCe. Selgus, et ha\u0308id variante on mitmeid."}, {"text_idx": "#000007", "text": "Harvardi kursustest tegin algusest lo\u0303puni la\u0308bi tehnoloogia ABC. U\u0308leja\u0308a\u0308nud kursustest olen vaadanud tu\u0308kikesi. Nende kursuste pluss on eestvedajad. Geniaalse energiaga professor David Malan suudab enamik keerulisi kontseptsioone va\u0308ga kenasti visualiseerida ja on koondanud enese u\u0308mber va\u0308ga laheda kamba noori kes oskavad sama."}, {"text_idx": "#000008", "text": "Tegemist on nii vinge asjaga, et hiljuti teadas Yale, et loobub enda sissejuhatavast IT kursusest ja selle asemel hakkab koosto\u0308o\u0308d Harvardiga tegema."}, {"text_idx": "#000009", "text": "Ko\u0303ige asjalikum koht tippu\u0308likoolidelt IT o\u0303ppimiseks ongi , mis koondab mitmeid u\u0308likoole ja selle so\u0303sar MIT-s OpenCourseware. MIT\u2019l on ku\u0308mnete kaupa a\u0308gedaid arvutiteaduste kursuseid alates sissejuhatusest kuni pa\u0308ris teravate pliiatsite jaoks mo\u0303eldud andmeteaduse vo\u0303i algoritmide kursusteni: on ta\u0308is lu\u0308hikesi va\u0308ga rakenduslikke kursusi \u2013 u\u0308ksikud neist on tasuta, aga enamike hinnad vahemikus 9.99 kuni 24.99. O\u0303ppurite tagasiside po\u0303hjal saab endale valida sobiva pakub va\u0308lja erinevaid nanokraade, aga nende hinnad on juba kallimad. Na\u0308iteks Full Stack Web Development eest ku\u0308sitakse 360 EUR kuus. Endale sobivat ei leidnud, mis sellises suurusja\u0308rgus investeeringut oleks o\u0303igustanud.Soomes on Helsingi U\u0308likool pu\u0308sti pannud tasuta keskkonna mooc.fi, millest vo\u0303ib leida sissejuhatava kursuse tehnoloogia, tehisintellekti (nende \u201cElements of AI\u201d kursus to\u0303lgiti hiljuti ka eesti keelde), tehisintellekti eetika, Java programmeerimiskeele ja Full Stack Open (Typescript, React, Redux, Node.js, MongoDB ja GraphQL) veebiprogrammeerimise o\u0303ppimiseks. Pa\u0308ris hea.Eestis on parim tasuta ka\u0308epa\u0308rast vahend Tartu U\u0308likoolis va\u0308lja to\u0308o\u0308tatud Pythoni o\u0303ppimiseks mo\u0303eldud kolmeosaline MOOC: Programmeerimine maala\u0308hedaselt ja selle ja\u0308tkukursused programmeerimise alused I ja II."}, {"text_idx": "#000011", "text": "Tausta loomiseks oli pa\u0308ris hea, aga MOOCide puhul ja\u0308a\u0308b puudu o\u0303lg-o\u0303la tundest. Ekstroverdina olen mo\u0303istnud, et asjade su\u0308vitsi mo\u0303istmiseks on mul tarvis teemad kellegagi pidevalt peegeldada. Ilmselt see on ka po\u0303hjus, miks olen ise osa-ajalt o\u0303ppejo\u0303una tegutsemas, et valjusti asju va\u0308lja o\u0308eldes saan lo\u0303puks paremini aru, et mida ma mo\u0303tlen. \ud83d\ude42"}, {"text_idx": "#000012", "text": "Seeto\u0303ttu otsustasin formaalse hariduse kasuks. Ko\u0303igepealt lappasin la\u0308bi erinevate Eesti o\u0303ppeasutuste programeerimist ka\u0308sitlevad o\u0303ppekavad ja kaalusin pa\u0308ris to\u0303siselt mitut alternatiivi."}, {"text_idx": "#000013", "text": "Magistrikraadi saamiseks vo\u0303ib ilma eelneva IT hariduseta astuda Tartu U\u0308likooli ja valida seal Infotehnoloogia mitteinformaatikutele, TTU\u0308s on Digimuutused ettevo\u0303ttes ja Infosu\u0308steemide analu\u0308u\u0308s ja kavandamine. On olemas mo\u0303ningaid magistriprogramme, kus on eelduseks kas 24 EAP raames programmeerimise ainete la\u0308bimine, nt Tartu ja Taltechi u\u0308hisprogramm Software Engineering vo\u0303i 60 EAP eeldusega andmeteaduse o\u0303ppekava. U\u0308leja\u0308a\u0308nud eeldavad informaatika, matemaatika vo\u0303i tehnikateaduste bakalaureust.Bakalaureuse- ja rakenduso\u0303pet pakuvad va\u0308ga erinevatel erialadel: Tartu U\u0308likool, Tallinna U\u0308likool, Virumaa Kolledz\u030c, Haapsalu Kolledz\u030c, TKTK, THK. Seejuures on to\u0303siselt kaalumist va\u0308a\u0308rt ka matemaatikao\u0303petaja erialad."}, {"text_idx": "#000014", "text": "Selgub, et IT vallas on valik pa\u0308ris to\u0303sine ja lai. On pa\u0308evao\u0303ppes, o\u0303htuo\u0303ppes, sessioonio\u0303ppes o\u0303ppimise vo\u0303imalusi. On maksumaksja toel tasuta variante. On tasulisi \u2013 mis lisab loetellu ka Mainori."}, {"text_idx": "#000015", "text": "Teadliku valiku jaoks on otstarbekas ette vo\u0303tta SAIS ja lapata seal erinevad erialad la\u0308bi: Nu\u0308u\u0308d \u2013 aasta hiljem on kaalumist va\u0308a\u0308rt vo\u0303imalusi veelgi lisandunud. Na\u0308iteks Jo\u0303hvi loodav uus tehnoloogiakool on hea potentsiaaliga kontseptsioon. Samuti Vali IT programm, mille ka\u0308igus saab hea motivatsiooniga osaleja kiire ja praktilise ettevalmistuse."}, {"text_idx": "#000016", "text": "Ettevalmistav aasta Tallinna U\u0308likoolis ja Taltechis"}, {"text_idx": "#000017", "text": "Lo\u0303puks otsustasin ka\u0308ia avatud u\u0308likooli kaudu mo\u0303nda kursust vo\u0303tmas Tallinna U\u0308likooli Informaatika erialalt ja Taltechis, et tekiks parem tunnetus. Niisiis \u2013 2019. aasta jooksul vo\u0303tsin Taltechist avatud u\u0308likooli raames neli kursust:"}, {"text_idx": "#000019", "text": "Ma ei ka\u0308inud u\u0308htegi kursust la\u0308bi kuni hindelise arvestuseni. Otsustasin osaleda enneko\u0303ike vabakuulajana, et tekiks parem arusaam valdkonnast, didaktikast ja enda eelistustest."}, {"text_idx": "#000020", "text": "Tore kogemus oli kohe alguses kui Taltechis la\u0308ksin oma koduto\u0308o\u0308d kaitsma abio\u0303ppejo\u0303ule kelleks osutus mu tu\u0308tre iidol, kes oli aasta enne seda jo\u0303udnud Rakett69 saates finaali. Tu\u0308tre imestus oli suur kui ta kuulis, et vaid aasta varem gu\u0308mnaasiumi lo\u0303petanud Viktoria Siigur sattus olema tema isa programmeerimise algkursuse o\u0303petajaks. \ud83d\ude42"}, {"text_idx": "#000021", "text": "Peale aastast kogemust vo\u0303is ja\u0308reldada, et:"}, {"text_idx": "#000022", "text": "Kahel u\u0308likoolil on selge vahe"}, {"text_idx": "#000023", "text": "Taltechis on bakalaureuste seas su\u0308steemsem ja professionaalsem o\u0303petamine, mida soodustavad suuremad vastuvo\u0303tuarvud \u2013 igal aastal vo\u0303etakse vastu bakalaureuseo\u0303ppes kuuel ITga seotud erialal ca 500 tudengit. Sellest tulenevalt on enamike ainete o\u0303petamiseks loodud po\u0303hjalik infrastruktuur \u2013 u\u0308pris korralikud veebikursused, abio\u0303petajate su\u0308steem."}, {"text_idx": "#000024", "text": "Samas on o\u0303ppurite rohkuse to\u0303ttu o\u0303ppejo\u0303ud tudengite jaoks va\u0308hem ka\u0308ttesaadavad ja tudengitel omavahel u\u0308ksteiselt o\u0303ppimist praktiliselt pole. Enamik aineid eeldavad individuaalset to\u0308o\u0308d ja iga ainet alustatakse pika tiraadiga sellest, millised karistused ja\u0308rgnevad kui keegi ja\u0308a\u0308b vahele plagiaadiga."}, {"text_idx": "#000025", "text": "Taltech tudengite arv infotehnoloogia teaduskonnas 01.09.2020 seisuga"}, {"text_idx": "#000026", "text": "Tallinna U\u0308likooli informaatika o\u0303petamine on rohkem kodune. Ru\u0308hmad on va\u0308iksemad \u2013 enamikes seminarides oli kohal 15-20 tudengit. O\u0303ppejo\u0303ud on tudengite jaoks rohkem olemas. Kui probleeme tekkis, siis vo\u0303is kohe ku\u0308sida. O\u0303ppeto\u0308o\u0308 toimus aktiivo\u0303ppena grupito\u0308o\u0308de vormis \u2013 u\u0308lesandeid ei ta\u0308idetud mitte u\u0308ksinda vaid koos tiimikaaslastega, kus tekkis vo\u0303imalus ka u\u0308ksteiselt o\u0303ppida."}, {"text_idx": "#000027", "text": "Sellest tulenevalt oli Tallinna U\u0308likooli informaatika mulle iseenesest su\u0308mpaatsem alternatiiv, kuna mulle sobib ru\u0308hmato\u0308o\u0308de kaudu o\u0303ppimine rohkem kui individuaalne ponnistamine."}, {"text_idx": "#000028", "text": "Hoolimata kaldumisest Tallinna U\u0308likooli kasuks valisin lo\u0303puks siiski Taltechi IT su\u0308steemide arendamise sessioonio\u0303ppe. Otsustavaks sai praktiline kaalutlus \u2013 Tallinna U\u0308likool no\u0303udis uuesti riigieksamite tegemist. Taltech pa\u0308evao\u0303pe samuti. Uus lo\u0303pukirjand ja matemaatika riigieksam oleks olnud liigne vaev. Muuseas \u2013 hiljem selgus, et Taltechis pole mingit vahet kas olla pa\u0308evases vo\u0303i sessioonio\u0303ppes \u2013 kohal vo\u0303id ka\u0308ia vabalt kummal ajal ise soovid."}, {"text_idx": "#000029", "text": "Sisseastumiseks tuli esitada SAISis avaldus ja riigieelarvelisele kohale saamiseks na\u0308idata, et viimasest bakalaureusekraadist on juba piisavalt aega mo\u0308o\u0308dunud. Vo\u0303is arvata et sellest piisab? Selgus, et mitte!"}, {"text_idx": "#000030", "text": "Nimelt keskealisena ja\u0308a\u0308b minu keskhariduse saamine 1994. aastasse. Ja kuigi Taltechi andmebaasis on olemas informatsioon selle kohta, et olen saanud nende juures magistrikraadi, o\u0303ppinud doktorantuuris, et olen nende juures olnud ligi ku\u0308mmekond aastat ise koosseisuline o\u0303ppejo\u0303ud, siis formaalselt puudus neil igasugune paber, et mul tegelikult keskharidus ka\u0308es oli, mis on teatavasti bakalaureuseo\u0303ppesse astumise eelduseks."}, {"text_idx": "#000031", "text": "Selgus, et kohas kus su\u0308steemide piirangud algasid lo\u0303ppes ka TTU\u0308 kui Eesti juhtiva tehnoloogiaasutuse su\u0308steemi valmidus eranditega hakkama saada. Vastuvo\u0303tuosakonda manusena skaneeritud tunnistuse e-kirja teel saatmine ega helistamine ei aidanud. Tuli fu\u0308u\u0308siliselt kohale minna asju klattima."}, {"text_idx": "#000032", "text": "Pidin vanadest kaustatest va\u0308lja otsima oma keskkooli lo\u0303putunnistuse, minema vastuvo\u0303tuosakonda fu\u0308u\u0308siliselt kohale, lasta teha seal sellest koopia, maksta koopiate tegemise eest sularahas 20 senti, lasta see tembeldada ja allkirjastada, kausta lisada ning ko\u0303ige lo\u0303puks oli vo\u0303imalik su\u0308steemi lisada \u201clinnuke\u201d selle kohta, et ma olen sisseastumiseksamitele oodatud. Igal juhul lo\u0303bus vahepala. \ud83d\ude42"}, {"text_idx": "#000033", "text": "IT su\u0308steemide arenduse erialale sisse astumiseks oli mo\u0303eldud EUCIP arenduse moodulil po\u0303hinev erialane EUCIP test. Et selleks o\u0303ppida tuli va\u0308lja otsida vastava standardi po\u0303hised o\u0303ppematerjalid. Vo\u0303tsin o\u0303ppimiseks umbes 2 na\u0308dalat, mille raames ka\u0308isin iga pa\u0308ev mingi hulga erinevatest teemadest la\u0308bi. Tegemist oli igava lugemisega, kuna seal kirjeldati va\u0308ga tehnilisel moel European Certificate of Informatics Professionals kompetentsimudelite elemente. Lo\u0303puks selgus, et testis ei tulnud vastata mitte ainult kitsalt EUCIP arenduse mooduli ku\u0308simustele:"}, {"text_idx": "#000034", "text": "Tegemist oli ca tunniajase valikvastustega testiga. Minu tulemus 80p, mis oli u\u0308le 75p alampiiri, misto\u0303ttu arvuti tagant pu\u0308sti to\u0303ustes oli juba teada, et su\u0308gisel saan o\u0303pingutega alustada. Kellel tulemused olid piirist allpool, pidid veel ootama kuni selgus lo\u0303plik vastuvo\u0303etute arv."}, {"text_idx": "#000035", "text": "Standardne o\u0303ppekava Taltechi IT su\u0308steemide arendamise o\u0303ppekavas na\u0308gi ette alltoodud ained. U\u0308ks mu so\u0303ber kes sama o\u0303ppekava kaalus kurtis, et liiga palju kipub olema selles \u201cfilosoofiat\u201d. \ud83d\ude42 Ka\u0308isin ku\u0308ll mitmel kursusel kohal, aga lo\u0303puks otsustasin keskenduda sissejuhatuseks pigem ka\u0308sito\u0308o\u0308liste oskuste omandamisele, mille abil saan kohe igapa\u0308evato\u0308o\u0308s vo\u0303imalikult palju tehnoloogilisi valikuid teha. Seeto\u0303ttu said esimese kursuse standardvalikust kohe kolm maha kriipsutatud:"}, {"text_idx": "#000036", "text": "IAX0010 \u2013 Diskreetne matemaatikaITI0101 \u2013 Sissejuhatus infotehnoloogiasseITI0102 \u2013 Programmeerimise algkursusICA0002 \u2013 Operatsioonisu\u0308steemid ja nende haldamineICY0024 \u2013 Hulgad, seosed, su\u0308steemid (vabaaine)"}, {"text_idx": "#000037", "text": "Su\u0308gissemester \u2013 endale sobivaks kohandatud"}, {"text_idx": "#000038", "text": "O\u0303nneks ei ole Taltechis eriti palju piiranguid o\u0303ppeainete ja\u0308rjekorra osas. On ku\u0308ll mo\u0303ned loogilised eeldusained \u2013 enne kui o\u0303ppida Androidi mobiilirakenduste vo\u0303i Java Spring Boot veebitehnoloogiaid tuleb omandada Java programmeerimiskeele po\u0303hialused. Samas lubavad isegi nendel puhkudel enamik o\u0303ppejo\u0303ude siiski kursust valida."}, {"text_idx": "#000039", "text": "Niisiis vo\u0303tsin ise samuti mo\u0303ned kursused hoopis 2. vo\u0303i 3. kursuse o\u0303ppekavast. Esimene semester oli seega 32 EAP-d:"}, {"text_idx": "#000041", "text": "Ka\u0308in need alltoodult po\u0303hjalikumalt la\u0308bi."}, {"text_idx": "#000042", "text": "See oli 4 na\u0308dalane kiire lu\u0308hike sissejuhatus programmeerimise po\u0303hialustesse, mis selgitas Pythoni abil ko\u0303ige olulisemaid kontseptsioone. Sisuliselt samava\u0308a\u0308rne Tartu U\u0308likooli MOOCi Programmeerimine maala\u0308hedaselt ja Programmeerimine I-ga. Vo\u0303rreldes MOOCiga on parem see, et Tartus va\u0308lja arendatud vahva pisikese algajatele mo\u0303eldud IDE Thonny asemel vo\u0303tsime kohe kasutusele Pycharmi, ha\u0308a\u0308lestasime a\u0308ra Taltechi Git-keskkonna ja seeja\u0308rel hakkasime lahendama erinevaid u\u0308lesandeid."}, {"text_idx": "#000043", "text": "Siinkohal oluline ko\u0303rvalma\u0308rkus: tudengistaatusel on plusse. Pycharm on va\u0308ga vinge IDE ja tudengina saad endale enamik arendusto\u0308o\u0308riistu u\u0308likooli e-posti aadressi abil tasuta. \ud83d\ude42"}, {"text_idx": "#000044", "text": "Taltech Moodle testkeskkond Pythoni ulesannetele"}, {"text_idx": "#000045", "text": "U\u0308lesannete lahendamisel on Moodle\u2019i o\u0303ppekeskkond u\u0308hendatud backendi testkeskkonnaga, misto\u0303ttu peale iga valmis saamist ja u\u0308les laadimist laekub kohene tagasiside. Testide po\u0303hjal saad kohe teada, et kui mitu punkti sinu kood ta\u0308is sai vo\u0303i kas mo\u0303ni test ja\u0308i la\u0308bimata."}, {"text_idx": "#000046", "text": "Sisuliselt on selle raames probleemide lahendamine kohe ma\u0308ngustatud \u2013 kui mo\u0303ni u\u0308lesanne ja\u0308i poolikult lahendatud, siis testi ei la\u0308bi ja na\u0308ed viivitamatult, et midati tuleb parandada ja uuesti pakkuda."}, {"text_idx": "#000047", "text": "Leidsin ennas mitmeid kordi hilistel o\u0308o\u0308tundidel u\u0308leval istumas kuna mingis u\u0308lesandes on mul veel pool punkti puudu, et saada maksimumtulemus, misto\u0303ttu istusin pead murdes vo\u0303i koodi u\u0308mber kirjutades."}, {"text_idx": "#000048", "text": "Ago Lubergi poolt veetav programmeerimise algkursus on tihedalt seotud eelmise kursusega. Kui ta\u0308iendkursus lo\u0303ppeb neljanda o\u0303ppena\u0308dalaga, siis u\u0308hineb o\u0303pe nende kahe kursuse vahel. Samad on to\u0308o\u0308vahendid, po\u0303himo\u0303tted ja reeglid. See keskendus samuti Pythoni abil programmeerimise olulisemate kontseptsioonide la\u0308bika\u0308imisele."}, {"text_idx": "#000049", "text": "Kui tahad teada, et mida tegime, siis Ago peab Youtube\u2019is Taltech Coding kanalit, kuhu ta enamik u\u0308lesandeid on lahti selgitanud."}, {"text_idx": "#000050", "text": "Selle kursuse kohta tuleks kohe o\u0308elda, et nimetus on petlik. Tegemist on u\u0308he ko\u0303ige to\u0308o\u0308mahukama kursusega sel semestril, mille panus oli vabalt vo\u0303rreldav mistahes kahe kursuse panusega kokku. 6 EAP panust oli ainult esimese 5-6 na\u0308dala va\u0308ltel. Tegelikult vo\u0303iks selle aine eest jagada ca 12 EAP-d, sest alates seitsmendast o\u0303ppena\u0308dalast no\u0303udis ta igal na\u0308dalal ca 2-3 pa\u0308eva ta\u0308isajaga panustamist. Seejuures sellist panustamist, et a\u0308rkasid varahommikul u\u0308les ja panid hiliste o\u0303htutundideni va\u0308lja."}, {"text_idx": "#000051", "text": "Igal na\u0308dalal anti kaks u\u0308lesannet. Neist u\u0308ks oli lu\u0308hem ja lihtsam, mille ka\u0308igus lahendati mingit programmeerimise kontseptsiooni puudutavat u\u0308lesannet. Teine vajas po\u0303hjalikumat su\u0308venemist, to\u0308o\u0308d andmetega, APIde lisamist, et liidestada kood nt. Google\u2019i teenustega. Kursuse teises pooles tuli juba ise oma projektidele ka u\u0308hiktestid ja na\u0308idata, et programm teeb ko\u0303ike seda mida peab."}, {"text_idx": "#000052", "text": "U\u0308lesanne esitati ko\u0303igepealt lu\u0308hikese kirjeldusena:"}, {"text_idx": "#000053", "text": "Seeja\u0308rel on enamikel juhtudel ette antud mall, kus on kirjeldatud olulisemaid klasse ja funktsioone:"}, {"text_idx": "#000054", "text": "Seeja\u0308rel tuli kirjutada valmis oma kood ning jo\u0303uda tulemuseni, kus ko\u0303igepealt sai la\u0308bi automaattestidest. Seejuures kontrollis tester nii koodi tulemust kui ka stiili:"}, {"text_idx": "#000055", "text": "Peale koodi toimimasaamist tuli u\u0308lesanne ka o\u0303ppejo\u0303u ees kaitsta, kus tuli selgitada, et miks sa just u\u0308hte vo\u0303i teist meetodit kasutasid ja o\u0303ppejo\u0303ud andis selle ka\u0308igus vihjeid, mida saaks teha lihtsamini vo\u0303i paremini."}, {"text_idx": "#000056", "text": "Lisaks 38 koduu\u0308lesandele oli selles aines tunnikontroll, kontrollto\u0308o\u0308 ja lo\u0303pus 5-tunnine eksam, kus tuli piiratud aja va\u0308ltel vastata ku\u0308simsutele ja kirjutada erinevat liiki koodi. Na\u0308idata, et suudad teha algoritmilisi u\u0308lesandeid, funktsionaalset programmeerimist ja kirjutada objekt-orienteeritud programme. Maksimumtulemuse soovijatele anti veel vo\u0303imalus teha antud 10 pisut ko\u0303vemat pa\u0308hklit, mis no\u0303udsid su\u0308vendatud taustato\u0308o\u0308d."}, {"text_idx": "#000057", "text": "U\u0308lesannete lahendamiseks oli taustaks lisaks u\u0308laltoodud videotele koolis koha peal valmistatud Pythoni o\u0303ppematerjal nimega PyDoc. Aga praktikas kippus olema nii, et igau\u0308ks istus ninapidi Stackoverflow foorumites vo\u0303i vaatas erinevaid YouTube\u2019ist leitud tutoriale, et probleeme lahendada."}, {"text_idx": "#000058", "text": "To\u0308o\u0308maht la\u0308ks nii suureks, et lo\u0303puks lappama"}, {"text_idx": "#000059", "text": "Tunnistan siiralt, et minu jaoks la\u0308ks selle aine to\u0308o\u0308maht kusagil 7. o\u0303ppena\u0308dala paiku lappama. Mul oli paika pandud selge rutiin, et igal na\u0308dalal tegelen konkreetsetel pa\u0308evadel oma to\u0308o\u0308 ko\u0303rvalt kooliasjadega. Programmeerimise algkursuse kasvav maht lihtsalt ei mahtunud sellesse piiratud aega enam a\u0308ra. Jo\u0303ulude ja aastavahetuse ja\u0308rgsel ajal tegin ku\u0308ll mitmeid koduto\u0308id ja\u0308rele, kuid lo\u0303puks ja\u0308igi 38st koduu\u0308lesandest 12 tegemata, sest kursuse lo\u0303pp jo\u0303udis enne ka\u0308tte. \ud83d\ude42"}, {"text_idx": "#000060", "text": "Selle o\u0303ppeaine u\u0308lesanded ja muud materjalid on peidetud Moodle\u2019i kaitsva seina taha, mis no\u0303uab sisse logimist TalTech kasutajanimega: ()"}, {"text_idx": "#000061", "text": "Samuti on peitu pandud igau\u0308he u\u0308lesannete lahendused, mis tuleb lisada selleks tarbeks loodud privaatsesse reposse. Niisiis siia lingile saab juurde ainult TalTech loal: ()"}, {"text_idx": "#000062", "text": "Paar a\u0308gedat na\u0308idet, mis mulle kursuse ka\u0308igus eriti meeldisid:"}, {"text_idx": "#000063", "text": "Kui kirjutasime valmis Google teenuste API, mille abil sai luua backend seos Google Sheetiga \u2013 niisiis on see eelduseks, et sinu tarkvara hostingu eest ei pea sa kellelegi maksma vaid et see \u201candmebaas\u201d on istub ta\u0308iesti tasuta ka\u0308ttesaadavas Google tabelis sinu Google\u2019i drive\u2019is.YouTube\u2019i API o\u0303ppimine, et importida Pythoni abil YouTube\u2019st playliste, tu\u0308keldada playlistis paiknevad videod osadeks ja eksportida need veebi, mille abil luua nt loengute veebikatalooge \u2013 va\u0308ga mo\u0303nus vahend, et teha nt veebikoolituste kogumikke.Django abil tervikliku veebiraamistiku loomine \u2013 sai luua esimese veebirakenduse, mille ko\u0303ik komponendid olid kohandatavad.Pimedate robotite juhtimise \u2013 kui oli teada, et kusagil pimedas ruumis liikus robot mo\u0308o\u0308da joont, siis kuidas katse-eksituse meetodil panna teda finis\u030cisse jo\u0303udma."}, {"text_idx": "#000064", "text": "Ko\u0303ige lo\u0303puks kiiduso\u0303nad o\u0303ppejo\u0303ule \u2013 Ago Lubergile. Ta\u0308iesti mega energiaga mees. Uskumatu vaadata, et mis patareide peal ta so\u0303idab. Ta on igal aastal tudengite jaoks va\u0308lja mo\u0303elnud uued u\u0308lesanded, kirjutanud neile automaattestid, koostanud videod. Ta istub peaaegu hinge to\u0303mbamata o\u0303ppeaine Discord vestlusserveris, kus ta vastab koos kampa haaratud abio\u0303ppejo\u0303ududega tudengite mistahes ku\u0308simustele, annab neile soovitusi koodi timmimise osas."}, {"text_idx": "#000065", "text": "Nimetatud aine na\u0308itel peatuks korraks TTU\u0308 IT valdkonna vastuvo\u0303tu temaatikal, mis kirjeldab pisut suure vastuvo\u0303tu upu-vo\u0303i-uju olukorda. Laias laastus kipub olema nii, et ca 1/3 TTU\u0308s IT o\u0303ppimisega alustanutest ei jo\u0303ua lo\u0303puni. Programmeerimise algkursusel oli vo\u0303imalik seda kohe na\u0308ha. To\u0303si \u2013 siinne statistika ei peegelda lo\u0303plikku olukorda, kuna semestri lo\u0303puni on veel pisut aega ja\u0308a\u0308nud, misto\u0303ttu mo\u0303ned jo\u0303uavad vist veel sihile, kes praegu pole sellega veel hakkama saanud (sh ma ise \u2013 mul on veel eksam ees \ud83d\ude09 )."}, {"text_idx": "#000066", "text": "O\u0303ppeaine deklareeris 495 tudengit. Moodle\u2019isse registreerus 470. Esimese u\u0308lesandega said nad ko\u0303ik hakkama. Teise u\u0308lesandega juba 456. Tunnikontrolli jo\u0303udsid positiivse tulemusega a\u0308ra teha (ehk esimesed 6 na\u0308dalat lo\u0303puni) 364 tudengit. Kontrollto\u0308o\u0308ni (ehk esimesed 10 na\u0308dalat) 322 tudengit ja eksami eeldused ta\u0308itsid detsembri lo\u0303puga a\u0308ra 209 tudengit (see viimane arv ta\u0308psustub veel edaspidi)."}, {"text_idx": "#000067", "text": "Tanel Tammeti poolt loetud sissejuhatus infotehnoloogiasse on suure pildi aine. Praktilist kasu ainest oli va\u0308he. Pigem andis vo\u0303imaluse mo\u0303ista, et miks mingid tehnoloogiad just sellised on nagu nad on."}, {"text_idx": "#000068", "text": "Tanel Tammeti lai silmaring, lugemus ja vo\u0303ime teemasid huvitavalt jutustada meenutab Turovskit, kes loomade asemel jutustab tehnoloogiast."}, {"text_idx": "#000069", "text": "Alustatakse ajaloost, ka\u0308iakse la\u0308bi erinevad saavutused, olulisemad la\u0308bimurded IT vallas ja peale seda on aine kiirkokkuvo\u0303te tehnoloogiaga seotud arendustest, mille ka\u0308igus saab po\u0303gusalt sisse vaadata ko\u0303ikidesse olulisematesse IT-ga seotud valdkondadesse \u2013 kuidas toimivad IT riistvara ja tarkvara, kuidas on arenenud programmeerimiskeeled, kuidas on u\u0308les ehitatud andmebaasid, tehisintellekt, arvutima\u0308ngud, graafika, turvalisus, kru\u0308ptograafia, masino\u0303pe, internet, arendusprotsessid, jne.jne.jne."}, {"text_idx": "#000070", "text": "Selle o\u0303ppeaine materjalid on veebist ko\u0303igile lugeda soovijatele vabalt ka\u0308ttesaadavad nii et iga o\u0303ppeainest huvitatu vo\u0303ib lapata vabalt slaide, vaadata videosid ja teha soovi korral teste. Loenguid on kutsutud pidama mo\u0303ned olulisemad praktikud."}, {"text_idx": "#000072", "text": "Kuigi samuti 6 EAP aine, siis to\u0308o\u0308maht ei olnud pa\u0308ris vo\u0303rreldav programmeerimise sissejuhatusega. Peamiselt oli tegu passiivse info omandamise kursusega, kus oli vo\u0303imalik loenguid ja\u0308relkuulata."}, {"text_idx": "#000073", "text": "Aktiivne panus no\u0303udis igal na\u0308dalal loengud la\u0308bi kuulata, lugeda paari lingi alt toodud artikleid, teha mo\u0303ningasi eksperimente \u2013 kirjutada lu\u0308hikesi programmijuppe, veebileheku\u0308lgi vo\u0303i arvutusu\u0308lesandeid ja omandatud teadmiste po\u0303hal teha la\u0308bi kord na\u0308dalas kaks lu\u0308hikest kontrollto\u0308o\u0308d, kus tuli vastata 6-8 ku\u0308simusele na\u0308dala ka\u0308igus omandatud teemade kohta. Praktikas no\u0303udis see igal na\u0308dalal pigem 4-5-tunnist panust ja vahetult enne eksamit 2-3 pa\u0308eva asjade meelde tuletamist. Eksamil tuli va\u0308hem kui tunni aja jooksul vastata 10le ku\u0308simusele, mis ka\u0308sitles kogu kursust, misto\u0303ttu oli see oma laadilt u\u0308sna mahukas u\u0308lesanne."}, {"text_idx": "#000074", "text": "Darknet \u2013 kas valitsuse vo\u0303i kurjategijate oma?"}, {"text_idx": "#000075", "text": "U\u0308ks fun fact ka sellelt kursuselt, mida tahaks jagada. Olete ilmselt kuulnud Darknetist, kus toimub seadusandja silmade eest peidus kuritegelikke ja ha\u0308maraid asju. Minu jaoks tuli u\u0308llatusena, et Darkneti rajajaks on ARPANET, mis on USA Department of Defence haldusalas toimiv arvutivo\u0303rk."}, {"text_idx": "#000076", "text": "Taas pisut statistikat alustajate ja lo\u0303petajate kohta. Peale seda kui kontrollto\u0308o\u0308dega oli valmis saadud, siis postitas o\u0303ppejo\u0303ud info tulemuste kohta. O\u0303ppeaines hakkas igana\u0308dalaseid kontrollto\u0308o\u0308sid tegema 460 tudengit. Neist ca 300 jo\u0303udsid minimaalselt 0-nivoo tulemuseni \u2013 st 160 tudengit ei suutnud kas kontrollto\u0308o\u0308des piisavalt osaleda vo\u0303i ei olnud nende vastused piisavalt adekvaatsed ja nad said nii piisavalt miinuspunkte, et neil on keeruline eksamit positiivse tulemusega la\u0308bida."}, {"text_idx": "#000077", "text": "Kursuse lo\u0303puks jo\u0303udis eksamil positiivse tulemuseni 282 tudengit. Alltoodud graafikul on toodud jaotus hinnete ja o\u0303ppeaine punktide osas:"}, {"text_idx": "#000078", "text": "ICD0007 Veebitehnoloogiad naidisrakendus \u2013 virtuaalne raamatukogu"}, {"text_idx": "#000079", "text": "Kursus koosnes loengutest ja seminaridest. Seminaride ka\u0308igus harjutasime konkreetsete tehnoloogiate ka\u0308igus rakenduse erinevate komponentide loomist."}, {"text_idx": "#000080", "text": "Alguses tegime valmis veebirakenduse olulisemad baaskomponendid HTMLis ja sinna kohe juurde visuaalne pool CSS-ga. Lisasime funktsionaalsuse raamatute infot salvestada serveris paiknevasse faili \u2013 selleks kirjutasime PhP koodi. Seeja\u0308rel juurde lihtne PDO abil toimiv MySQL andmebaas. Siis lisasime andmeloogika, mille po\u0303hjal oli vo\u0303imalik iga raamatuga siduda mitmeid autoreid \u2013 selleks tuli luua andmeklassid ja lo\u0303puks lisasime veebilehele Front Controlleri ning eristasime turvakaalutlustel ees- ja tagaku\u0308lje su\u0308steemi elemendid (Frontend-Backend). Kokku tuli aine ka\u0308igus valmis teha 8 koduto\u0308o\u0308d, millest esimesed said valmis paari-kolme tunniga, aga viimaseid nuputasin ma ise teha ku\u0308ll pa\u0308ris mitu pa\u0308eva."}, {"text_idx": "#000081", "text": "Po\u0303hiliseks to\u0308o\u0308riistaks oli PhPstorm \u2013 taas tudengilitsents tuli tasuta. Lisaks katsetasime serverite pa\u0308ringute tegemist ja APIde loomist Postmani abil. Valdav osa arendusest vo\u0303is teha omaenda arvutis ja soovi korral vo\u0303is rakendused testimiseks pu\u0308sti panna kas Taltech ENOS serverisse vo\u0303i enda soovitud kohta. U\u0308lesannete ja lahenduste la\u0308htekoodi hoidsime BitBucketis ja andmebaasiks oli o\u0303ppejo\u0303ud pu\u0308sti pannud omaenda MySQL keskkonna. O\u0303ppeaine enda materjalid pole Taltechist va\u0308ljapoole saadaval Moodle\u2019i keskkonnas, aga soovi korral vo\u0303ib taas vaadata o\u0303ppeaines tehtud Mart Kalmo videosid tema YouTube\u2019i kanalilt: "}, {"text_idx": "#000082", "text": "Eksamil tuli vastata mo\u0303nele lu\u0308hikesele teooriaku\u0308simusele ja seeja\u0308rel teha mo\u0303ned praktilised u\u0308lesanded \u2013 luua HTML failidest struktuur, anda CSS elementide va\u0308limusele o\u0303iged atribuudid, luua lihtne kahe va\u0308ljaga eesrakendus ja lihtne andmebaasipa\u0308ringut kasutav eesrakendus."}, {"text_idx": "#000083", "text": "Lo\u0303petuseks taas kiiduso\u0303nad o\u0303ppejo\u0303ududele. Paaril korral kui oma u\u0308lesannetega puntras olin la\u0308ksin seminarile koha peale, na\u0308itasin oma koodi ette ja nad aitasid mo\u0303ne lihtsa soovitusega edasi liikuda."}, {"text_idx": "#000084", "text": "Esimese koduto\u0308o\u0308ga sai o\u0303ppejo\u0303u andmetel detsembri alguses o\u0303igeaegselt valmis 268 tudengit. Seitsmendaga 169 (ilmselt see arv on praeguseks paranenud)."}, {"text_idx": "#000085", "text": "Priit Raspel on va\u0308rvikas kuju. 2019. aastal valiti ta IT tudengite poolt parimaks o\u0303ppejo\u0303uks. Kui kaastudengitega vestelda, siis ega ku\u0308lmaks ei ja\u0308tnud ta eriti kedagi. Tegemist on reljeefsete va\u0308ljau\u0308tlemistega mehega \u2013 seeto\u0303ttu mo\u0303ned jumaldavad teda. Mo\u0303ned risti vastupidi. Mo\u0303lemad sama intensiivselt. Raspel on praktik \u2013 teab, mida ra\u0308a\u0308gib. Kui soovitusi jagab, siis kirjeldab oma kogemusi aastaku\u0308mnete lo\u0303ikes."}, {"text_idx": "#000086", "text": "O\u0303ppeaine raames oli u\u0308lesandeks teha terve hulk praktilisi harjutusi, mille ka\u0308igus tuli kirjeldada erinevaid andmebaase. Alustati lihtsamatest ja liiguti samm-sammult keerulisemateni. Ko\u0303igepealt joonistati valmis ainult kontseptuaalsed andmemudelid olemi-suhte diagrammidena, mida laiem u\u0308ldsus tunneb ERD (Entity-Relationship Diagram) nime all. Selle ka\u0308igus tuli mo\u0303istma hakata erinevate olemite (objektid, subjektid, na\u0308htused, nende u\u0308ldistused) ning su\u0308ndmuste ja suhete olemust. Oma esimesed koduto\u0308o\u0308d tegin valmis visuaalsemat laadi Lucidchart abiga, millega oli lihtsam teha ERD visuaalset modelleerimist."}, {"text_idx": "#000087", "text": "ICA0005 \u2013 Andmebaasisysteemide alused \u2013 kodutoo lucidchartis"}, {"text_idx": "#000088", "text": "Seeja\u0308rel tuli luua ja\u0308rgmine hulk koduto\u0308id, mille raames tuli lisada diagrammidele olemite detailsed kirjeldused, et andmemudelite sisu elemendid kirjeldada. Ko\u0303ige viimaseks osaks oli nende andmemudelite realisatsioon praktikas \u2013 SQL ka\u0308skluste kirjeldamine, mille abil luua andmebaasid, ta\u0308ita need na\u0308idisandmetega ja teha neisse pa\u0308ringud."}, {"text_idx": "#000089", "text": "Kogu Priit Raspeli o\u0303ppematerjalide komplekt aegade algusest peale on ta\u0308ies mahus ka\u0308ttesaadav ko\u0303igile soovijatele aadressil: ~priit/1.%20Andmebaasid/ \u2013 lihtsalt peab teadma, et millise kataloogi alla tuleks vaadata."}, {"text_idx": "#000090", "text": "Enamik koduto\u0308id oli kummalise huumorisoonega palistatud praktilisi u\u0308lesandeid: \u201cMunakanala\u201d, \u201cHobune hipodroomil\u201d, \u201c broneerimissu\u0308steem\u201d, \u201cTaxIT \u2013 Bolti jaoks taksode broneerimissu\u0308steemi loomine\u201d, \u201cSeis, kes tuleb! Piirivalve infosu\u0308steem\u201d. Iga rakenduse lahendamise puhul tuli mo\u0303elda konkreetse organisatsiooni juhina, kliendina, to\u0308o\u0308tajana ja IT su\u0308steemi looja u\u0308heaegselt ning selle teadmise baasil mo\u0303elda va\u0308lja sobivaim vo\u0303imalikest infosu\u0308steemidest, mis sobiks nii konkreetse organisatsiooni hetkevajadustesse ja rahuldaks ka tulevasi vo\u0303imalusi."}, {"text_idx": "#000091", "text": "Selle o\u0303ppeaine ko\u0303ige huvitavam osa oli iseenda individuaalse lo\u0303puto\u0308o\u0308 tegemine. Selle ka\u0308igus sai keskenduda omaenda jaoks vajaliku infosu\u0308steemi kirjeldamisele ja koostamisele. Mu\u0308ts maha siinjuures o\u0303ppejo\u0303u ees, kes suutis stuudiumi va\u0308ltel u\u0308le 200le tudengile anda isiklikult tagasisidet. Ko\u0303igepealt harjutuseks mo\u0303eldud koduto\u0308o\u0308de kohta ja seeja\u0308rel ka individuaalselt valminud lo\u0303puto\u0308o\u0308le. Seejuures oli semestri va\u0308ltel vo\u0303imalik ka\u0308ia tema juures konsultatsioonides, et saada pooleliolevale to\u0308o\u0308le tagasisidet."}, {"text_idx": "#000092", "text": "O\u0303ppeaine ka\u0308igus oli taas vo\u0303imalik tudengi litsentsiga saada piiramatu juurdepa\u0308a\u0308s Vertabelo modelleerimiskeskkonnale, mis lubab lisaks struktuuri visuaalsele loomisele genereerida SQL skriptid, millega on vo\u0303imalik kohe genereerida andmebaasi olemid ja seosed valmis."}, {"text_idx": "#000093", "text": "ICA0005 \u2013 Andmebaasisysteemide alused \u2013 kodutoo vertabelos"}, {"text_idx": "#000094", "text": "ICY0012 \u2013 Infosu\u0308steemide analu\u0308u\u0308s ja projekteerimine"}, {"text_idx": "#000095", "text": "Oma selle semestri loetelu lo\u0303petan Nadja Fursi kursusega, milleks on infosu\u0308steemide analu\u0308u\u0308s ja projekteerimine. Tegemist on sissejuhatava kursusega, mis o\u0303petab kliendi no\u0303uete kogumist ja selle po\u0303hjal infosu\u0308steemi projekti koostamist. Aine ka\u0308igus ka\u0308isime omandasime valiku erinevaid metoodikaid ja to\u0308o\u0308riistu, mille abil kas Waterfall vo\u0303i Agile tarkvaraarendusprojekte ette valmistada ja la\u0308bi viia."}, {"text_idx": "#000096", "text": "Ka selle kursuse materjalid on Moodle\u2019is kaitsva luku taga, misto\u0303ttu kiire loetelu teemadest millega sai tegeleda:"}, {"text_idx": "#000097", "text": "Olukorra kaardistamisel suhteliselt tuttavad vahendid: SWOT, 5F, va\u0308a\u0308rtusahela kirjeldus, organisatsiooni riskide kaardistamine;Loodava infosu\u0308steemi eesma\u0308rkide kirjeldamisel: User Stories, User Prototyping, User Journeys;No\u0303uete prioritiseerimine: FURPS+, MoSCoW kategooriad;Kasutusmallide koostamine: Use Case\u2019id nii klassikaliselt kui ka agiilselt;Konseptuaalsete andmemudelite loomine: ERD (osaline kattuvus andmebaaside ainega) \u2013 nii u\u0308ldiselt kui ka klasside tasandil;Kontseptuaalsete andmevoogude loomine: DFD (data flow diagram \u2013 kontekstuaalselt ja Lvl.0 tasemel), Detailsete mudelite loomine infosu\u0308steemi kirjeldamisel: objektide ja klasside kirjeldamine, su\u0308steemi sisendite ja va\u0308ljundite kirjeldamine.Tulevikuperspektiivi loomine \u2013 kuidas infosu\u0308steem edaspidi vo\u0303iks areneda.Lo\u0303petuseks kogu su\u0308steemi osas retrospektiiv (DAKI \u2013 Drop, Add, Keep, Improve)."}, {"text_idx": "#000098", "text": "Tegemist oli sel semestril ainukese ainega, kus tuli teha algusest peale ru\u0308hmato\u0308o\u0308d. Moodustasime grupid, valisime organisatsioonid ja seeja\u0308rel hakkasime kaardistama praegust a\u0308rilist ja infosu\u0308steemide olukorda, tulevikuvajadusi ja koostasime la\u0308hteu\u0308lesanded su\u0308steemide uuendamiseks."}, {"text_idx": "#000099", "text": "Oma sisult oli see enneko\u0303ike konseptuaalne kursus, mille raames sai to\u0308o\u0308riistakastiga eksperimenteerida \u2013 vaadata, et milline neist vo\u0303iks tunduda edaspidi sobivaim. Hea oli, et ka selle kursuse raames o\u0303nnestus teha praktilist to\u0308o\u0308d just enda to\u0308o\u0308alase probleemi lahendamiseks."}, {"text_idx": "#000100", "text": "Lo\u0303petuseks samuti kiiduso\u0303nad 2018. aasta IT valdkonna parimale o\u0303ppejo\u0303ule Nadjale \u2013 tema energia, aktiivne kaasamo\u0303tlemine ja positiivsus hoidsid ko\u0303igi osalejate tuju kursuse ka\u0308igus u\u0308leval ja aitasid tulemusteni liikuda."}, {"text_idx": "#000101", "text": "Ei kirjutaks rohkem kui et teekond ja\u0308tkub. Maratoni joostakse samm korraga. Selja taga on alles esimesed 32 EAP-d. Ja\u0308a\u0308nud veel 148 ..."}, {"text_idx": "#000102", "text": "Kui jo\u0303udsid juba siiani, siis vo\u0303id lugeda edasi kuidas ja\u0308rgmiseks la\u0308ks 2. semester , siis 3. semester ja lisaks ka 4. semester. \ud83d\ude42"}, {"text_idx": "#000103", "text": "Marko Rillo on juhtimiskonsultant, koolitaja ja executive coach. Temaga saab u\u0308hendust siit"}, {"text_idx": "#000104", "text": "Alamdomeeni suunamine Google Cloud instantsi"}, {"text_idx": "#000105", "text": "IT o\u0303ppimine \u2013 4. semester"}, {"text_idx": "#000106", "text": "Miks on innovatsioon ettevo\u0303tetes homme veel olulisem kui ta\u0308na?"}, {"text_idx": "#000107", "text": "Your email address will not be published. Required fields are marked"}, {"text_idx": "#000108", "text": "Notify me of follow-up comments by email."}, {"text_idx": "#000109", "text": "Notify me of new posts by email."}, {"text_idx": "#000112", "text": "Aita\u0308h selle va\u0308ga po\u0303hjaliku postituse eest! Hetkel va\u0308ga kasulik lugemine, kuna valmistun just EUCIP testiks, et sessioono\u0303ppesse sisse saada."}, {"text_idx": "#000113", "text": "Aita\u0308h Janne kommentaari eest. Tore kuulda, et sellest on kasu olnud. Kui ku\u0308simusi tekib, siis vo\u0303id siia lisada."}, {"text_idx": "#000114", "text": "Ta\u0308nud jagatud info eest, see on suureks abiks."}, {"text_idx": "#000115", "text": "Edu o\u0303pingutes ja ka ko\u0303iges muus!"}, {"text_idx": "#000116", "text": "Tere! Aita\u0308h selle eest, va\u0308ga suureks abiks ka mulle. 1 ku\u0308simus seoses testis olevate koodijuppidega, kas vo\u0303iksid natuke neist ra\u0308a\u0308kida? Kas koodiga mitte kokku puutunud inimeste jaoks vo\u0303ib see otsustavaks saada?"}, {"text_idx": "#000117", "text": "Suur ta\u0308nu Teile po\u0303hjaliku info eest! Kas ma o\u0303igesti sain aru, et kui testi tulemus on alampiirist madalam, siis ikka on vo\u0303imalik sisse astuda? Kahjuks natuke punkte ei piisanud \ud83d\ude41 Ja staatus SAISis on \"Konkurentist va\u0308ljas\". Ootan Teie vastust. Pu\u0308sige terve!"}, {"text_idx": "#000118", "text": "Jah, see so\u0303ltub vastuvo\u0303tuarvudest. Ko\u0303igepealt oodatakse a\u0308ra, et kui suur hulk vastu vo\u0303etud tudengitest kinnitab oma o\u0303ppima asumist (mo\u0303ni vo\u0303ib loobuda kuna sai mitmele erialale korraga sisse) ja seeja\u0308rel avatakse veel teatud hulgale, kes ja\u0308id la\u0308vendipiirist alla. Kui ka sellega ei vea va\u0308lja, siis kolmas vo\u0303imalus on veel \u2013 alustada o\u0303pingutega avatud u\u0308likooli raames ja kui esimese semestri lo\u0303puks o\u0303nnestub saada va\u0308hemalt 30 EAPd, siis vabade kohtade tekkimisel saab esitada dekanaati taotluse tasuta o\u0303ppima asumiseks."}, {"text_idx": "#000119", "text": "Kuna alustan see aasta sama eriala o\u0303ppimist, siis sooviks teada, et mismoodi Te saite kohustuslikud ained va\u0308lja vahetada?"}, {"text_idx": "#000120", "text": "Praegu na\u0308en mina ainekavast, et kohustuslikeks aineteks on ja\u0308rgnevad:"}, {"text_idx": "#000122", "text": "Heameelega vo\u0303taks diskreetse matemaatika va\u0308lja. Ei tunne ennast just ko\u0303ige tugevamalt sellistes ainetes. \ud83d\ude42"}, {"text_idx": "#000123", "text": "\"Va\u0308lja vahetamine\" ta\u0308hendab antud juhul lihtsalt seda, et juhul kui on soov o\u0303ppekava lo\u0303puni la\u0308bida, siis ja\u0308a\u0308b selle aine sooritamine mo\u0303nele hilisemale semestrile, sest ilma ko\u0303iki kohustuslikke aineid la\u0308bimata o\u0303ppekava sooritatud ei saa.\nKuna mul on juba kraadid ka\u0308es, siis minu jaoks ei juhtu sellest ka midagi kui IT su\u0308steemide arenduse o\u0303ppekava ka lo\u0303puks lo\u0303petamata ja\u0308a\u0308b, misto\u0303ttu mulle on tundunud motiveerivam panna esmaja\u0308rjekorras po\u0303hiraskus nende ainete o\u0303ppimisele, mis huvi pakuvad. Kohustuslikke u\u0308ldaineid kaalun vo\u0303tta pigem millalgi stuudiumi lo\u0303pus juhul kui otsustan kogu o\u0303ppekava lo\u0303puni la\u0308bi teha.\nAhaa, nu\u0308u\u0308d saan aru. Ta\u0308nud selgitamast!"}, {"text_idx": "#000124", "text": "\"Va\u0308lja vahetamine\" ta\u0308hendab antud juhul lihtsalt seda, et juhul kui on soov o\u0303ppekava lo\u0303puni la\u0308bida, siis ja\u0308a\u0308b selle aine sooritamine mo\u0303nele hilisemale semestrile, sest ilma ko\u0303iki kohustuslikke aineid la\u0308bimata o\u0303ppekava sooritatud ei saa."}, {"text_idx": "#000125", "text": "Kuna mul on juba kraadid ka\u0308es, siis minu jaoks ei juhtu sellest ka midagi kui IT su\u0308steemide arenduse o\u0303ppekava ka lo\u0303puks lo\u0303petamata ja\u0308a\u0308b, misto\u0303ttu mulle on tundunud motiveerivam panna esmaja\u0308rjekorras po\u0303hiraskus nende ainete o\u0303ppimisele, mis huvi pakuvad. Kohustuslikke u\u0308ldaineid kaalun vo\u0303tta pigem millalgi stuudiumi lo\u0303pus juhul kui otsustan kogu o\u0303ppekava lo\u0303puni la\u0308bi teha."}, {"text_idx": "#000126", "text": "Ahaa, nu\u0308u\u0308d saan aru. Ta\u0308nud selgitamast!"}, {"text_idx": "#000128", "text": "Alamdomeeni suunamine Google Cloud instantsi\nIT o\u0303ppimine \u2013 4. semester\nMiks on innovatsioon ettevo\u0303tetes homme veel olulisem kui ta\u0308na?"}]